IэщIагъэм драгъэхьэх
КъБР-м МафIэсым пэщIэтынымкIэ и къэрал IуэхущIапIэмрэ Урысей МЧС-м и Управленэ нэхъыщхьэу КъБР-м щыIэмрэ, хабзэ зэрыхъуауэ, илъэс къэс ирагъэкIуэкI сабийхэм я сурэт зэпеуэ. Иджырей зэхьэзэхуэр траухуат республикэм МафIэсым пэщIэтынымкIэ и IэнатIэр къызэрызэ-рагъэпэщрэ илъэси 184-рэ, Урысейм МафIэсым зыщыхъумэнымкIэ и IуэхущIапIэр илъэс 369-рэ зэрырикъум.
Зэпеуэр щIрагъэкIуэкIхэм ящыщщ сабийр мафIэм ириджэ- гуныр къэмыгъэхъуныр, мафIэсгъэункIыфI IэщIагъэм ныбжьыщIэхэр драгъэхьэхыныр.
Зэпеуэр IыхьитIу екIуэкIащ. Япэ- щIыкIэ школакIуэхэм я IэдакъэщIэкIхэм щеплъащ республикэм и къалэхэмрэ районхэмрэ ЕгъэджэныгъэмкIэ я IуэхущIапIэхэм, абыхэм къыщыхаха лэжьыгъэ нэхъыфIхэм Управленэм щыхэплъащ.
Республикэ ГПС-м, Урысей МЧС-м и Управленэ нэхъыщхьэу КъБР-м щыIэм, КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ, ЛэжьыгъэмкIэ, цIыхухэр IэнатIэкIэ къызэгъэпэщынымрэ социальнэ дэIэпыкъуныгъэмкIэ я министерствэхэм я лIыкIуэхэр зыхэта жюрим школакIуэхэм я IэдакъэщIэкI нэхъыфIхэр къыхихащ.
«МафIэм зыщыхъумэныр сабийхэм я нэкIэ» зэпеуэм бжьыпэр щиубыдащ Шэджэм къалэм Щоджэн Хь. и цIэр зезыхьэ и курыт еджапIэ №2-м и 5-нэ «б» классым щIэс Щоджэн Дархъан. ЕтIуанэ увыпIэр хуагъэфэщащ Къэщкъэтау и курыт еджапIэм и 4-нэ «б» классым щеджэ Ульбашев Керим. Бахъсэн къалэм и курыт еджапIэ №9-м и 6-нэ «б» класым щIэс Бэрбэч Дианэ ещанэ хъуащ.
«МафIэсгъэункIыфIыр — лIыхъужьыгъэ IэщIагъэщ!» зэпеуэм щытекIуащ Май районым хыхьэ Новоивановскэ къуажэм Козуб Шурэ и цIэр зезыхьэ и лицей №7-м и 5-нэ классым щеджэ Лисицинэ Юлианэ. ЕтIуанэ увыпIэр лъысащ Лэскэн куейм и Хьэтуей къуажэм и курыт еджапIэ Дол Хь. и цIэр зезыхьэм и школакIуэ, ебланэ классым щеджэ Закъуэунэ Марат. Ещанэ увыпIэр хуагъэфэщащ Нарткъалэ и лицей №1-м и 7-нэ «б» классым щеджэ Артэбей Лаурэ.
Апхуэдэуи зэхьэзэхуэм къыщыхэжаныкIахэу зи IэдакъэщIэкIхэр кIэух Iыхьэм хиубыда еджакIуэ ныбжьыщIэ 47-м ведомствэм и щIыхь тхылъхэр хуагъэфэщащ.
— Зэхьэзэхуэм кърикIуахэм къагъэлъэгъуащ школакIуэхэр Iуэхум хъарзынэу зэрыщыгъуазэр, мафIэc, нэгъуэщI шынагъуэ гуэр къэхъу хъужыкъуэмэ, ящIэнум зэрыщыгъуазэр, — жиIащ ГПС-м мафIэс-профилактикэ лэжьыгъэхэр къызэгъэпэщынымкIэ и управленэм и унафэщI Такъ Анзор.
Республикэм и мафIэсгъэункIыфIхэм я фIэщ мэхъу мыпхуэдэ Iуэхухэр сабийхэм дежкIэ зэрыщхьэпэр, цIыкIухэм я зэранкIэ къэхъу мафIэсхэм я бжыгъэм куэдкIэ зэрыхэщIынур.
УАРДЭ Жансурэт.
